UKULTUR: Audun Lysbakkens plan er å tvinge Frp til å diskutere økonomi framfor kultur. – Valgkampen skal ikke handle om Kvikklunsj og juletrær, men om de økende sosiale forskjellene, sier SV-lederen.

Landsmøte

Ap-nestleder Hadia Tajik har tidligere fortalt Klassekampen at hun mener venstresida må svare høyrepopulismen med å «skape inkluderende nasjonale myter». Audun Lysbakken har en annen plan:

– Jeg vil tvinge høyresida til å forholde seg til de økende sosiale og økonomiske forskjellene, sier SV-lederen til Klassekampen.

– For da avslører vi hva høyrepopulismen egentlig handler om, som er å avlede oppmerksomheten sånn at de rike kan bli rikere. Vi ser tydelig at det skjer med denne regjeringen.

– Det betyr ikke at vi ikke har tenkt å diskutere flyktningpolitikk eller likestillingspolitikk, men vi vil ikke gjøre det på Frps premiss, som er at den dominerende konflikten i vårt samfunn er en kultur- og identitetskonflikt. Motsetningene i Norge går ikke mellom folk med ulik kulturell eller religiøs bakgrunn, men mellom de som har mest makt og rikdom og de som har minst, sier han før han kvesser til en spissformulering:

– Valgkampen skal ikke handle om Kvikklunsj og juletrær, men om de økende sosiale forskjellene.

SVs landsmøte: • SVs avholdt landsmøte denne helga. • Partiet vedtok nytt arbeidsprogram og fem hovedkrav ved eventuelle regjeringsforhandlinger etter valget. • Partiet vedtok også endringer i ledelsen. Kirsti Bergstø overtok som nestleder etter Oddny Miljeteig, og Audun Herning ble SVs nye parti­sekretær etter Kari Elisabeth Kaski. Kaski, som er partiets førstekandidat i Oslo, ble valgt inn som det femte medlemmet i arbeidsutvalget, etter Akhtar Chaudhry.

Vedtok fem krav

Det viktigste SV-landsmøtet vedtok, var de ufravikelige kravene partiet vil stille til Ap for å inngå et forpliktende samarbeid med dem etter valget. Partiet endte opp med å vedta at en ny regjering må

• styrke barnetrygden.

• sørge for at uåpnede områder, som Lofoten, Vesterålen og Senja, forblir uten petroleumsvirksomhet, samt forplikte seg til at de norske klima­gassutslippene skal kuttes med minst tre millioner tonn CO2-ekvivalenter i neste stortingsperiode sammenlignet med 2016-utslippene.

• innføre en nasjonal norm for lærertetthet, med maks 15 elever per lærer fra 1.–4. trinn og maks 20 elever per lærer fra 5.–10. trinn.

• «straks sette i gang» arbeidet for et internasjonalt atomvåpenforbud.

• stanse kommersielle eieres mulighet til å ta ut profitt fra velferdstjenester, og prioritere å innføre dette for barnehager, barnevern og asylmottak.

Flere SV-ere Klassekampen snakket med på landsmøtet, var godt fornøyd med at lista ikke inneholder et ultimatum om SVs flyktning- og integreringspolitikk. Et slikt ultimatum ville kunne hjelpe Frps valgkamp mer enn SVs, mener flere.

Skygger ikke banen

Lysbakken avviser på det sterkeste at SV skygger banen for Frp. Han fastholder at SV både må løfte «de økonomiske og sosiale forskjellene som den dominerende konfliktlinjen i samfunnet» og fortsatt «stå knallhardt på det som er venstresidens feministiske, antirasistiske, liberale og grønne posisjoner».

– Hvordan skal du få til det?

– Politikk og valgkamp vil aldri handle om bare én ting. Vårt mål er å gjøre denne valgkampen til et oppgjør med de økende forskjellene, uten at vi trekker oss tilbake i de andre debattene, svarer Lysbakken, som også framholder at et samfunn preget av små forskjeller og høy tillit også er en forutsetning for vellykket integrering.

kjetils@klassekampen.no